                                                                            Anexa nr.2 la H.C.L.M.T. nr.......
STATUTUL

ASOCIAŢIEI SPORTIVE CLUBUL DE HANDBAL POLITEHNICA TIMIŞOARA

Membrii Asociaţiei: 

A. persoane juridice

1. Universitatea “Politehnica”din Timişoara cu sediul  în  Timişoara P-ţa Victoriei nr.2, jud. Timiş,  telefon 0256/403000 CIF 4269282, reprezentata legal prin Prof.univ.dr.ing. Viorel-Aurel ŞERBAN, în calitate de Rector;
2. Municipiul Timisoara, cu sediul  în Timisoara, Bdul C.D.Loga nr.1, jud. Timiş, 
Telefon 0256/408300 CIF 14756536, reprezentata legal prin prof.univ.dr.ing. Nicolae ROBU, in calitate de Primar;
3. Consiliul Judeţean Timiş, cu sediul  în Timisoara,  Bv. Revoluţiei  din 1989 nr.17,  jud. Timiş, telefon 0256/406300, CIF 4358029, reprezentata legal prin dl. Titu Bojin, in calitate de Presedinte.

în mod liber şi de comun acord am convenit la infiintarea Asociatiei Sportive Clubul de Handbal Politehnica Timişoara în conformitate cu prevederile OG nr. 26/2000, Legii nr.69/2000 a educatiei fizice si sportului.

În consecinţă părţile convin ca orice referire la prezenta asociaţie să fie făcută pentru „CH Politehnica Timişoara’’, conform prevederilor din prezentul statut.
CAPITOLUL I. DENUMIREA ŞI SEDIUL ASOCIAŢIEI:
Art. 1 DENUMIREA ASOCIAŢIEI

Denumirea asociaţiei este Asociaţia sportivă Clubul de Handbal Politehnica Timişoara conform dovezii de disponibilitate a denumirii cu numărul122862 din .13.03.2013 eliberată de către Ministerul Justiţiei. Asociaţia se identifică şi sub abrevierea (acronimul) „.CH Politehnica Timişoara”, acronim ce poate fi utilizat în siglă, antet, corespondenţă, anunţuri, publicaţii. Referirile ulterioare la această asociaţie în prezentul act şi în relaţiile cu terţii se pot face şi cu abrevierea „.CH Politehnica Timişoara” sau „asociaţia”, respectiv Clubul de handbal Politehnica Timişoara.
Art. 2 SEDIUL ŞI SUCURSALELE ASOCIAŢIEI

(1) Sediul central al asociaţiei este în Timisoara, bdul M.Viteazu, nr.1, camin 2 MV, cam.5, înscris  în  CF nr.413364, conform contractului de comodat/inchiriere/alt titlu încheiat cu Universitatea “Politehnica”din Timişoara.
(2) Pentru realizarea scopului si obiectivelor asociatiei, aceasta poate infiinta sucursale, ca structuri teritoriale fara personalitate juridica, conform art. 13^1 din OG nr. 26/2000. 

Conducerea sucursalelor este asigurata de organele de conducere ale asociatiei, in conditiile prezentului statut. 

 (3) Jocurile echipei din postura de gazdă se desfăşoară în Sala Olimpia din Timisoara, pe perioada anului 2013.

CAPITOLUL II. FORMA JURIDICĂ ŞI DURATA DE FUNCŢIONARE A ASOCIAŢIEI:
Art. 3 FORMA JURIDICĂ

(1) Asociaţia funcţionează în temeiul OG. nr. 26/2000 cu privire la asociaţii şi fundaţii ca o persoană juridică de drept privat fără scop patrimonial şi a Legii educaţiei fizice şi a sportului nr. 69/2000 ca structură sportivă, monosportivă, club sportiv de drept privat, persoană juridică nonprofit fără scop lucrativ.

(2) Asociaţia a fost înfiinţată prin voinţa membrilor fondatori, consimţită prin semnăturile  acestora.  
(3) Asociaţia poate semna, în nume propriu, acorduri neguvernamentale, protocoale de intenţie şi alte documente de cooperare pentru promovarea şi dezvoltarea relaţiilor cu organizaţii similare din diferite ţări şi cu organizaţii multinaţionale similare. 
Art. 4 DURATA DE FUNCŢIONARE

 Durata de funcţionare a Asociaţiei sportive Clubul de Handbal Politehnica Timişoara este nelimitată, cu începere de la data înregistrării în registrul Asociaţiilor şi Fundaţiilor, aflat la grefa Judecătoriei Timişoara.
CAPITOLUL III. SCOPUL ŞI OBIECTIVELE ASOCIAŢIEI:
Art. 5 SCOPUL ASOCIAŢIEI

(1) Scopul asociaţiei îl constituie desfăşurarea de activităţi sportive handbalistice respectiv selecţionarea, iniţierea şi pregătirea de sportivi în domeniu, participarea la competiţiile interne şi internaţionale, precum şi la alte activităţi conexe acestora.

(2) Prin realizarea scopului asociaţia îşi propune să contribuie la dezvoltarea handbalului de performanţă pe plan local şi naţional.
Art. 6 OBIECTIVELE ASOCIAŢIEI

Obiectivele asociaţiei se circumscriu realizării scopului şi decurg din reglementările Federaţiei Române de Handbal precum şi din statutele şi regulamentele .Federaţiei europene şi Internaţionale de handbal
Art. 7 ÎNSEMNELE ŞI CULORILE:

Culorile oficiale ale clubului sunt .alb-violet , respectiv rezervă violet-negru
Stema clubului este concepută .
CAPITOLUL IV. OBIECTUL DE ACTIVITATE ŞI PATRIMONIUL ASOCIAŢIEI:
Art. 8 PATRIMONIUL ASOCIAŢIEI

(1) Patrimoniul social al asociaţiei este de 2400 lei, compus integral din numerar, sumă avansată de membrii fondatori.

(2) Patrimoniul este format din drepturile şi obligaţiile patrimoniale dobândite în condiţiile legii.
(3) Completarea ulterioară a patrimoniului asociaţiei se va face pe baza deciziei luate de către Consiliul Director.

(4) Patrimoniul Asociaţiei se va putea majora, prin hotărârea Consiliului Director al acesteia, în limita valorilor atrase dedicate acestui scop.

(5)Intregul patrimoniu va fi evidentiat şi pastrat în conformitate cu legislatia română în materie, pe numele Asociaţiei şi va fi folosit exclusiv pentru realizarea scopului şi obiectivelor asociaţiei.

(6) Intregirea patrimoniului Asociaţiei. Patrimoniul asociaţiei se poate întregi prin:
a) sume provenite din cotizatiile membrilor, stabilite prin hotararea Adunarii Generale;

b) donatii, sponsorizări liberalitati, legate de la persoane fizice, juridice, romane sau straine, dupa caz;

c) resurse obtinute de la bugetul de stat şi/sau de la bugetele locale, in conditiile legii;

d) implementare proiectelor câştigate de asociaţie;

e) alte venituri prevăzute de lege.

CAPITOLUL V. MEMBRII ASOCIAŢIEI:
Art. 9  Membrii asociaţiei pot fi: membri persoane fizice şi persoane juridice, respectiv membri de onoare.

a) Membri persoane fizice – persoane fizice cu drept de vot deliberativ. Toti membrii asociatiei, persoane fizice, au dreptul la un singur vot in adunarea generala a asociatilor, vot ce va fi exprimat prin reprezentantul desemnat de aceştia. 

b) Membri persoane juridice – persoane juridice cu drept de vot deliberativ. Fiecare persoana juridica va desemna cate un reprezentant in adunarea generala a asociatilor. Fiecare reprezentant al persoanelor juridice membre ale asociatiei are dreptul la cate un vot in adunarea generala a asociatilor. 

c) Membri de onoare – persoane care prin activitatea lor au adus servicii deosebite Asociaţiei. 

Art. 10 MEMBRII FONDATORI sunt persoanele juridice care au format colectivul de iniţiativă şi au participat la constituirea asociaţiei şi au drept de vot deliberativ şi pot fi aleşi în organele de conducere ale asociaţiei.
 Art. 11  
(1) MEMBRII ACTIVI sunt persoanele fizice sau juridice acceptate drept membri în asociaţie care şi-au achitat cotizaţia, elemente care indeplinite cumulativ le confera dreptul de vot – conform art. 9, lit. a) - b), din prezentul statut. 

(2) Cererile de înscriere în Asociaţie se adresează Preşedintelui Asociaţiei şi se aprobă de Consiliul Director.

(3) În cazul respingerii cererii de înscriere, decizia Consiliului Director va fi comunicată fără motivare persoanei care a formulat cererea.

Art. 12 MEMBRII DE ONOARE sunt persoane care prin activitatea lor au adus servicii deosebite Asociaţiei. Calitatea de membru de onoare se conferă prin hotărârea Adunării Generale la propunerea Consiliului Director. Membrii de onoare nu au drept de vot deliberativ şi nu pot fi aleşi în organele de conducere. 
CAPITOLUL VI. DREPTURILE ŞI ÎNDATORIRILE MEMBRILOR ASOCIAŢIEI:
Art. 13 – Drepturile şi obligaţiile membrilor sunt următoarele:

A) Drepturi:

a) să aleagă şi să fie aleşi în organele de conducere, în cazul membrilor fondatori şi membrilor;

b) să participe şi să-şi exprime opţiunile şi poziţia în toate problemele privind activitatea asociaţiei;

c) să beneficieze de acţiunile şi activităţile organizate de asociaţie;

d) să fie desemnaţi în calitate de reprezentanţi ai asociaţiei la acţiunile şi manifestările interne şi internaţionale;

e) să fie declaraţi membri de onoare şi să fie recompensaţi pentru activitatea desfăşurată potrivit hotărârii Adunării Generale.

B) Obligaţii:

a) să participe la activităţile organizate de Asociaţie;

b) să achite cotizaţia anuală, în funcţie de posibilităţile financiare;

c) să recunoască şi să respecte Statutul Asociaţiei şi să acţioneze pentru creşterea prestigiului acesteia;

d) să contribuie la atragerea de noi membri, sponsori, parteneri şi colaboratori pentru întărirea capacităţii financiare şi economice a Asociaţiei;

e) să nu întreprindă acţiuni în defavoarea Asociaţiei şi să nu transmită informaţii confidenţiale către terţi care ar putea prejudicia imaginea şi interesele Asociaţiei.”

Art. 14 – Recompense şi sancţiuni pentru membrii clubului.

a. recompensele materiale şi morale pe care le poate acorda clubul se stabilesc de către Consiliul  Director în limita disponibilităţilor materiale şi se atribuie pentru activităţile desfăşurate în cadrul clubului sau activităţi sportive care au adus beneficii clubului sau imaginii sale. Adunarea Generală poate, de asemenea, hotărî acordarea de recompense sau premii. Recompensa morală superioară acordată o reprezintă acordarea titlului de Preşedinte de Onoare sau Membru de Onoare al Clubului. Titlul de Preşedinte de Onoare sau Membru de Onoare se acordă numai de către Adunarea Generală.
b. Încălcările statutului sau ale regulamentelor interioare, litigiile de natură tehnică, administrativă sau financiară, orice cauză derivând sau în legătură cu activitatea clubului se vor rezolva de către Consiliul Director.

c. În cazul săvârşirii unor abateri de la Statut, regulamentele interne de funcţionare sau hotărârile Consiliului Director, acesta poate dispune, în raport cu gravitatea faptei, următoarele sancţiuni:

- mustrare;

- avertisment;

- suspendarea dreptului de exercitare a activităţii sportive din cadrul clubului pe timp limitat de până la un an

- excluderea din club

d. decizia de sancţionare va purta semnătura preşedintelui şi se vor menţiona căile de atac împotriva acesteia.

e. orice membru al clubului poate adresa reclamaţii cu privire la problemele pe care le consideră demne a fi aduse la cunoştinţa Consiliului Director. Reclamaţiile trebuie să cuprindă: numele, prenumele, obiectivul cererii cu intenţia clară a motivelor de fapt şi de drept cât şi a probelor pe care se întemeiază reclamaţia. Reclamaţiile se adresează Preşedintelui şi se analizează în cadrul şedinţelor consiliului director. Rezolvarea unei cauze va fi adusă la cunoştinţa părţilor în scris în decurs de cel mult 30 de zile de la semnalarea ei.

f. contestaţiile la adresa sancţiunilor sau a rezolvării cauzelor pot fi făcute în termen de cel mult 20 de zile de la data luării la cunoştinţă şi se adresează Comisiei de Apel. Aceasta va analiza cazul şi şi va pronunţa hotărârea în termen de maximum 30 de zile. Comisia de Apel va fi formată din preşedinte şi 2 membri aleşi de Adunarea Generală, pentru o perioadă de 4 ani, cu posibilitatea reînnoirii mandatului. membrii Consiliului Director nu pot face parte din Comisia de Apel. În toate cazurile, instanţa supremă de recurs este Adunarea Generală care va fi convocată conform prevederilor din statut. În cazul în care acţiunile s-au soldat cu pagube materiale în dauna Clubului, Adunarea generală sau Consiliul Director pot hotărî acţionarea în justiţie a vinovatului pentru recuperarea pagubelor.

Capitolul VII. PIERDEREA CALITĂŢII DE MEMBRU:
Art. 15. Calitatea de membru al asociaţiei se pierde:
a. prin retragere:

Membrii Asociaţiei se pot retrage din asociaţie anunţând în scris Preşedintele asupra deciziei de retragere. 

Membrii retraşi sunt obligaţi să predea legitimaţia de membru în vederea eliminării din baza de date a asociaţiei.

b. prin excludere

Excluderea operează în următoarele condiţii:

1. producerea de prejudicii materiale sau morale asociaţiei, prin activitatea proprie desfăşurată

2. angajarea persoanei fizice sau juridice respective în activităţi ce contravin prevederilor Actului Constitutiv al asociaţiei şi hotărârilor organelor de conducere şi execuţie ale asociaţiei;

3. angajarea persoanei fizice sau juridice respective în activităţi contrare legii şi ordinii de drept.

4. rezilierea contractului de sportiv

5.  neplata cotizaţiei timp de un an

c. prin deces.

Art. 16 Consiliul Director, poate, fără îndeplinirea vreunei proceduri speciale, să elimine din evidenţa asociaţiei, membrii care:
a. timp de un an nu şi-au plătit cotizaţiile
b. au pierdut calitatea de membru în urma săvârşirii unor abateri grave care contravin regulilor deontologice ale asociaţiei.

Art. 17 Consiliul Director hotărăşte asupra propunerilor de excludere şi eliminare din baza de date a asociaţiei cu majoritatea a 2/3 din voturile membrilor prezenţi.

Împotriva hotărârii de excludere se poate face contestaţie la Adunarea generală întrunită în şedinţa ordinară.

CAPITOLUL VIII. FINANŢAREA ACTIVITĂŢII ASOCIAŢIEI:
Art. 18 – Finanţarea activităţii Asociaţiei se face şi în condiţiile şi cu respectarea prevederilor Titlului XI din Legea educaţiei fizice şi sportului nr. 69/2000, cu modificările şi completările ulterioare.
Art. 19 

(1) Veniturile şi cheltuielile sunt cuprinse în bugetul Asociaţiei.

(2) Aprobarea şi rectificarea bugetului se fac de către Adunarea Generală la propunerea Consiliului Director.
Art. 20 – (1) Veniturile Asociaţiei se compun din:

a) cotizaţiile şi contribuţiile băneşti şi în natură ale membrilor şi, după caz, terţelor persoane fizice şi juridice;

b) dobânzile rezultate din plasarea sumelor disponibile, în condiţiile prevăzute de lege;

c) resursele obţinute de la bugetul de stat şi/sau bugetele locale, precum şi de la Federaţia Română de Handbal;

d) donaţiile, legatele, sponsorizările şi alte liberalităţi de la persoanele fizice şi juridice din ţară şi străinătate;

e) veniturile obţinute din reclamă şi publicitate, organizarea de meciuri şi transmisiile TV;

f) venituri obţinute din activităţi economice şi din valorificarea bunurilor aflate în patrimoniu;

g) venituri obţinute din transferurile sportive;

h) activităţi economice proprii în măsura în care acestea sunt în concordanţă cu scopul asociaţiei;

i) înfiinţarea de societăţi comerciale. Dividendele obţinute de asociaţie din activităţile acestor societăţi comerciale, dacă nu se reinvestesc în aceleaşi societăţi comerciale, se folosesc obligatoriu pentru realizarea scopului asociaţiei.

j) Implementare proiectelor câştigate de asociaţie
k) alte venituri obţinute în condiţiile legii.

(2) Constituie cotizaţie şi contribuţii băneşti şi în natură, în accepţiunea alin (1) lit. a), inclusiv darea în folosinţă a unor bunuri, prestarea unor servicii şi asigurarea unor utilităţi în mod gratuit către Asociaţie.

(3) Veniturile se vor folosi exclusiv pentru realizarea scopului şi obiectivelor Asociaţiei”

Art. 21 Liberalităţile se pot accepta de către Consiliul Director numai dacă nu sunt însoţite de sarcini sau condiţii incompatibile cu scopul şi obiectivele Asociaţiei” 

Art. 22 (1) Asociaţia îşi organizează activitatea economico-financiară şi contabilă în condiţiile legii.

(2) Exerciţiul financiar începe pe 1 ianuarie şi se finalizează la 31 decembrie a fiecărui an.
CAPITOLUL IX. ORGANIZAREA ŞI FUNCŢIONAREA ASOCIAŢIEI:
Art. 23 Organele de conducere, execuţie şi control ale asociaţiei sunt următoarele:

a. Adunarea generală

b. Consiliul Director

c. Preşedintele

d. Comisia de cenzori
ADUNAREA GENERALĂ 

Art. 24 – (1) Adunarea Generală este organul de conducere al Asociaţiei fiind alcătuită din membrii asociati cu drept de vot deliberativ.                    
(2) Persoanele fizice şi juridice participă la lucrările Adunării Generale personal/prin reprezentanţii lor legali sau prin persoane desemnate de aceştia cu mandat special.

(3) Fiecare membru – persoana juridica va desemna cate o persoană ca reprezentant in adunarea generala a asocatilor. Fiecare reprezentant al persoanelor juridice are dreptul la un vot deliberativ, conform mandatului acordat. 

(4) Toţi membrii asociaţiei persoane fizice vor desemna un singur reprezentant în adunarea generală, acesta având un singur vot deliberativ.
Art. 25 – (1) Adunările generale sunt ordinare sau extraordinare.

(2) Adunările generale ordinare sunt convocate cel putţn o dată pe an, iar cele extraordinare ori de câte ori este nevoie.

(3) Convocarea Adunărilor generale sau extraordinare se face de către Preşedinte din proprie iniţiativă sau la cererea a cel puţin unei treimi din numărul membrilor activi.

(4) Convocarea se face în scris, cu cel puţin 5 zile înaintea şedinţelor ordinare şi cu cel puţin 24 de ore înaintea şedinţelor extraodinare.

(5) În invitaţia la sedinţă se vor preciza data, ora, locul desfăşurării şi ordinea de zi.
Art. 26 – (1) Şedinţele Adunării generale ordinare sau extraordinare sunt legal constituite dacă sunt prezenţi majoritatea membrilor Asociaţiei.

(2) Şedintele sunt conduse de Preşedinte sau în lipsa acestuia de către vicepreşedinte.

Art. 27 – Adunarea Generală are următoarele atribuţii:

a) hotărăşte cu privire la strategia şi programul general de acţiune ale Asociaţiei;

b) alege şi revocă membrii Consiliului Director, inclusiv preşedintele şi vicepreşedintele Asociaţiei;

c) controlează activitatea şi gestiunea Consiliului Director;

d) aprobă bilanţul şi contul de gestiune anual şi descărcarea de gestiune a Consiliului Director;

e) aprobă bugetul Asociaţiei şi modificările bugetului;

f) aprobă organizarea de societăţi comerciale legate de scopul Asociaţiei în vederea susţinerii financiare a acesteia;

g) hotărăşte modificarea şi completarea prevederilor Statutului şi constituirea de sucursale ale Asociaţiei;
h) hotărăşte dizolvarea şi lichidarea Asociaţiei, precum şi stabilirea destinaţiei bunurilor rămase după lichidare, în conformitate cu prevederile legale;

i) îndeplineşte şi alte atribţii prevăzute de lege.
Art. 28 – (1) În exercitarea atribuţiilor Adunarea Generală adoptă hotărâri cu votul majorităţii membrilor cu drept de vot deliberativ. Fiecare reprezentant al membrilor activi – persoane juridice – are dreptul la cate un vot deliberativ.

(2) Hotărârile se semnează de către Preşedinte sau în lipsa acestuia de către Vicepreşedinte şi se comunică persoanelor fizice şi juridice interesate.

Art. 29 – Adunarea Generală poate stabili că unele hotărâri să fie luate prin vot secret. Hotărârile cu caracter individual cu privire la persoane vor fi luate prin vot secret.
Art. 30 – (1) Hotărârile Adunării Generale sunt obligatorii şi pentru membrii Asociaţiei care nu au participat la şedinţele AG sau au votat împotrivă.
(2) Hotărârile Adunării Generale contrare legii, Statutului şi Actului Constitutiv al Asociaţiei pot fi atacate în justiţie de membrii care nu au participat la şedinţe sau de către cei care au votat împotrivă şi au solicitat să se consemneze votul şi poziţia în procesul-verbal de şedintă, în termen de 15 zile de la data luării la cunoştintă sau de la data şedinţei, după caz.
Art. 31 – (1) Nu poate lua parte la deliberare şi vot asociatul persoană fizică în situaţia în care fie personal, fie prin soţ, soţie, rude sau afini până la gradul al patrulea inclusiv, are un interes patrimonial în problema supusă dezbaterii Adunării Generale.

(2) Nu poate lua parte la deliberare şi vot nici asociatul persoana juridică în situaţia în care este interesată personal sau face parte din grupul celor interesaţi în problema supusă dezbaterii Adunării Generale.

(3) Persoanele aflate în situaţiile prevăzute la alin (1) şi (2) vor anunţa în prealabil Adunarea Generală. În cazul omisiunii anunţării vor răspunde pentru prejudiciile cauzate Asociaţiei.
CONSILIUL DIRECTOR

Art. 32 Consiliul Director al Asociaţiei este organul de conducere şi de administrare al acesteia care asigură realizarea scopului şi obiectivelor asociaţiei.

Consiliul Director îşi asigură punerea în executare a hotărârilor Adunării Generale.

Art. 33 – (1) Consiliul Director este format din preşedintele şi vicepreşedintele Asociaţiei şi 3-5 membri.

(2) Preşedintele, vicepreşedintele şi membrii sunt aleşi de Adunarea Generală pentru un mandat de doi ani care poate fi prelungit succesiv cu alte mandate de doi ani.
Art. 34 – (1) Consiliul Director se întruneşte în şedinte ordinare în fiecare lună sau în şedinţe extraordinare ori de câte ori este nevoie.
(2) Şedintele se convoacă de preşedinte sau în lipsa acestuia de către vicepreşedintele cu cel puţin două zile înaintea şedinţelor ordinare şi 24 ore înaintea şedinţelor extraordinare.
Art. 35 – (1) Şedinţele sunt legal constituite în prezenţa preşedintelui sau în lipsa acestuia a vicepreşedintelui şi a cel puţin doi membri.

(2) Şedinţele sunt conduse de preşedinte sau în lipsa acestuia de către vicepreşedinte.
Art. 36 – (1) În exercitarea atribuţiilor Consiliul Director emite decizii cu votul obligatoriu a preşedintelui sau în lipsa a vicepreşedintelui şi a cel puţin doi membri.
(2) Dezbaterile şi modul de exprimare a votului se consemnează în procesul-verbal al şedinţei.
(3) Deciziile emise se semnează de preşedinte sau în lipsa acestuia de vicepreşedinte.
Art. 37 – Consiliul Director exercită următoarele atribuţii:

a) propune Adunării Generale strategia şi programul general de acţiune ale Asociaţiei;

b) propune Adunării Generale proiectul de buget al Asociaţiei şi, după caz, propunerile de modificare a bugetului;

c) prezintă Adunării Generale bilanţul şi contul de gestiune anual, precum şi documentele necesare descărcării de gestiune;

d) numeşte şi revocă din funcţie cenzorul;

e) încheie acte juridice în numele şi pe seama Asociaţiei;

f) execută bugetul de venituri şi cheltuieli;

g) aprobă organigrama şi strategia de personal a Asociaţiei;

h) aprobă regulamentul de organizare şi funcţionare al Asociaţiei;

i) îndeplineşte şi alte atribuţii stabilite de Adunarea Generală.

Art. 38 – (1) Nu poate lua parte la deliberare şi vot membrul Consiliului Director care, fie personal, fie prin soţ, soţie, rude sau afini până la gradul al patrulea inclusiv, au un interes patrimonial în problema supusă dezbaterii Consiliului Director.

(2) Persoanele aflate în situaţia prevăzută la alin (1) vor anunţa în prealabil Consiliul Director. În cazul omisiunii anunţării vor răspunde pentru prejudiciile cauzate Asociaţiei.
Art. 39 – (1) Deciziile Consiliului Director sunt obligatorii şi pentru membrii acestuia care nu au participat la şedinţe sau au votat împotrivă.

(2) Membrii Consiliului Director care consideră că deciziile s-au emis cu încălcarea legii şi a Statutului Asociaţiei se vor adresa în scris în termen de 10 zile de la luarea la cunoştinţă Adunării Generale care în şedinţa extraordinară va hotărâ asupra modului de soluţionare.

(3) Hotărârea Adunării Generale adoptată potrivit alin (2) poate fi atacată în justiţie.
Art. 40 – (1) Preşedintele Asociaţiei este şi Preşedintele Consiliului Director.

(2) Preşedintele este ales de Adunarea Generală prin vot secret pentru un mandat de doi ani care poate fi prelungit succesiv cu alte mandate de doi ani.
Art. 41 – (1) Preşedintele exercită următoarele atribuţii:

a) reprezintă Asociaţia în relaţiile interne şi internaţionale, precum şi în justiţie; 

b) conduce şedinţele Adunării Generale şi Consiliului Director şi semnează hotărârile adoptate, respectiv deciziile emise;

c) exercită conducerea activităţii personalului Asociaţiei;

d) numeşte şi eliberează din funcţie personalul asociaţiei, în condiţiile şi cu respectarea legii;

e) aplică personalului sancţiunile disciplinare, în condiţiile şi cu respectarea legii şi a Regulamentului de organizare şi funcţionare a Asociaţiei;

f) propune Consiliului Director spre aprobare  Regulamentul de organizare şi funcţionare a Asociaţiei;

g) îndeplineşte şi alte atribuţii stabilite de Adunarea Generală şi Consiliul Director.

(2) În exercitarea atribuţiilor sale Preşedintele emite decizii care se comunică persoanelor interesate.
Art. 42 – (1) Vicepreşedintele este ales de Adunarea Generală prin vot secret pentru un mandat de doi ani care poate fi prelungit succesiv cu alte mandate de doi ani.

(2) În cazurile de absenţă a preşedintelui atribuţiile sale vor fi exercitate în numele acestuia către vicepreşedinte.
(3) Adunarea generală a asociaţiei poate decide ca membrii Consiliului Director să fie remuneraţi pentru activitatea desfăşurată.

Art. 43 Cenzorul asigură controlul financiar intern al Asociaţiei.

Art. 44. În realizarea competenţei sale, cenzorul îndeplineşte următoarele atribuţii:

1. verifică modul în care este administrat patrimoniul Asociaţiei

2. Întocmeşte rapoarte şi le prezintă Adunării Generale

3. Poate participa la şedinţele Consiliului Director fără drept de vot.
CAPITOLUL X. MODUL DE DIZOLVARE ŞI LICHIDARE A ASOCIAŢIEI:
Art. 45. Asociaţia se dizolvă:

a. de drept

b. prin hotărârea judecătoriei

c. prin hotărârea Adunării Generale.

Art. 46 Asociaţia se dizolvă de drept:

a. reducerea numărului de asociaţi sub limita fixată de lege dacă aceasta nu a fost completat timp de 6 luni

b. în caz de nerealizare sau imposibilitate de realizare a scopului pentru care a fost constituită dacă în termen de trei luni de la constatarea unui astfel de fapt nu se produce schimbarea acestui scop;
c. în situaţia imposibilităţii constituirii Adunării Generale sau a Consiliului Director în conformitate cu prevederile prezentului Act Constitutiv, dacă această situaţie durează mai mult de un an de la data la care trebuia constituită Adunarea Generală sau Consiliul Director.

Constatarea dizolvării se realizează prin hotărârea Judecătoriei Timişoara, în a cărei circumscripţie se află sediul Asociaţiei, la cererea oricărei persoane interesate.

Art. 47  Asociaţia se dizolva, prin hotărâre judecătorească, la cererea oricărei persoane interesate:

    a) când scopul sau activitatea Asociaţiei a devenit ilicită sau contrară ordinii publice;

    b) când realizarea scopului este urmărită prin mijloace ilicite sau contrare ordinii publice;

    c) când Asociaţia urmăreşte un alt scop decât cel pentru care s-a constituit;

    d) când Asociaţia a devenit insolvabilă;

Dizolvarea asociaţiei se constată de către Judecătoria Timişoara în a cărei rază teritoriala îşi are sediul asociaţia.

Art. 48 Asociaţia se poate dizolva şi prin hotărâre a Adunării Generale Extraordinare. 

În termen de 15 zile de la data şedinţei de dizolvare, procesul-verbal, în forma autentică, se va depune la Judecătoria Timişoara pentru a fi înscris în Registrul Asociaţiilor şi Fundaţiilor.

Art. 49 În cazul dizolvării asociaţiei, bunurile rămase în urma lichidării pot fi transmise către persoane juridice de drept privat sau public cu scop identic sau asemănător. data transmiterii bunurilor este data întocmirii procesului-verbal de predare-preluare.

CAPITOLUL XI. CONTROLUL GESTIUNII:
Art.50. Controlul gestiunii Asociaţiei este asigurat de Comisia de Cenzori formată din 3 membri aleşi pe o perioadă de 2 ani.

Consiliul Director stabileşte şi un număr de 3 cenzori supleanţi.

Comisia de cenzori are, în principal, următoarele atribuţii:

1. verifică modul de gospodărire a fondurilor fixe şi a mijloacelor circulante, casa şi registrele de evidenţă contabilă, informează periodic biroul consiliului de conducere asupra constatărilor făcute;

2. La încheierea exerciţiului financiar, controlează inventarul, documentele contabile întocmite de trezorieri şi documentele întocmite de Biroul consiliului de conducere; 

3. verifică situaţia conturilor Asociaţiei şi a bilanţului contabil; 

4. prezintă un raport informativ biroului consiliului de conducere.

5. a lichidarea Asociaţiei, controlează operaţiile de lichidare.

Atribuţiile şi modul de organizare al Comisiei de Cenzori precum şi drepturile şi obligaţiile cenzorilor se completează cu dispoziţiile legale în vigoare.

CAPITOLUL XIII. DISPOZIŢII FINALE:
Art. 51 

Asociaţia poate înfiinţa activităţi societăţi comerciale, care pot realiza venituri ce vor fi reinvestite în activitatea sportivă sau vor fi întrebuinţate obligatoriu în folosul clubului pentru realizarea obiectului de activitate conform art. 47 şi 48 din OG nr. 26/2000

În situaţia în care Asociaţia va participa la constituirea unei societăţi comerciale sportive pe acţiuni aportul membrilor activi cu titlu de cotizaţie va fi luat în considerare în stabilirea participării la capitalul social al societăţii comerciale.
Art. 52 Prezentul statut a fost citit, discutat şi aprobat de toţi membrii care l-au stipulat în Actul de Constituire al Clubului, semnat de aceştia în unanimitate. . 

Art. 53.Modificarea prezentului Statut se face prin înscrierea modificării în Registrul asociaţiilor şi fundaţiilor aflat la grefa Judecătoriei ......... în a cărei circumscripţie teritorială îşi are sediul asociaţia. Demersurile efectuate în acest sens se intreprind de membrii Consiliului Director.

Art. 54. Prevederile prezentului statut se completează cu dispoziţiile OG nr. 26/2000, cu modificările şi completările ulterioare.

Art. 55. DISPOZIŢII TRANZITORII ŞI FINALE

Prezentul statut actualizat, a fost citit, discutat şi aprobat de toţi membrii asociaţiei şi semnat de către aceştia în unanimitate.

Încheiat azi, ______________, în 8 (opt) exemplare originale, a câte _____________________________ pagini fiecare, dintre care s-au eliberat părţilor 7 (şapte) exemplare, azi _______.

 SEMNĂTURI

